Lazio, AC Milan u Roma huma wħud mill-clubs li qed jinsistu għall-firma tal-attakkant ta’ Borussia Dortmund, Mario Gotze. Kien id-direttur sportiv ta’ dan it-team Michael Zorc li kkonferma li l-iskorer tal-goal rebbieħ għall-Ġermanja fit-Tazza tad-Dinja tal-2014 se jkun qed itemm l-avventura tiegħu fis-Signal Iduna Park matul dan is-sajf. Zorc qal li hu tkellem mal-aġent tal-player u bi ftehim ta’ ħbiberija issuġġerew li ż-żewġ partijiet ma jibqgħux flimkien. Gotze se jagħlaq 28 sena x-xahar id-dieħel u qed ifittex club li jista’ jagħtih garanzija li xorta jibqa’ jitħallas €5 miljun ta’ salarju. Lazio jibqgħu l-favoriti li jiksbu s-servizzi ta’ Gotze fuq parir tal-ex attakkant Ġermaniż Miroslav Klose li qatta’ l-aħjar żmien tiegħu fil-belt kapitali Taljana ftit tas-snin ilu. Gotze ilu erba’ snin ma’ Borussia Dortmund fejn lagħab 74 partita u skorja 13-il goal.